**MŰSZAKI LEÍRÁS**

1. **Előzmények**

# A Vámosszabadi Község Önkormányzata azzal a feladattal bízta meg társaságunkat, hogy a Vámosszabadi Szitásdomb településrész Pacsirta lakópark forgalmi rend felülvizsgálatát végezzük el.

1. **Forgalmi rend felülvizsgálat ismertetése**

A lakóparkot a déli oldalon Szitásdomb utca, a keleti oldalon a Sármány utca határolja le. Mindkét határoló utca már a győri önkormányzat tulajdonában van. A felülvizsgálat során a határoló utcák mellett beépített terület forgalmi rendjét vizsgáltuk felül.

A lakópark utcái 6,0 – 6,5 m széles aszfaltburkolatúak, általában 1,5 – 2,0 m széles járda van mellette. A járdák az úttesttől „K” szegéllyel vannak elválasztva. A Pacsirta utca mellett annak keleti oldalán kétirányú kerékpárút található.

A lakópark kialakítása alapján a Szitásdomb utca – Sármány utca közötti kapcsolatot a Pacsirta utca biztosítja, ennek megfelelően a Pacsirta utcának vannak alárendelve a keresztező-, vagy becsatlakozó Fecske, Fülemüle, Cinege utcák. A területen egyenrangú útkereszteződés nincs.

Az új beépítés miatt az egyes csomópontok beláthatósága megfelelő.

A lakópark területének ellenőrzése során a következő hiányosságokat vettük észre:

2.1 Gyalogátkelőhelyek

A területen több helyen található „Kijelölt gyalogátkelőhely” jelzőtábla, azonban burkolati jel sehol sincs felfestve, illetve az eredeti felfestések már lekoptak. A 11/2001. (III.13.) KöVIM rendelet szerint a jelzőtáblával jelölt kijelölt gyalogátkelőhelyet **minden esetben útburkolati jellel is jelezni kell.** Jelen kialakításukban ennek egyetlen kijelölt gyalogátkelőhely sem felel meg! A Megrendelő kell eldöntenie, hogy a lakópark területén található kijelölt gyalogátkelőhelyeket megtartja-e vagy sem. Amennyiben a megtartás mellett dönt, akkor sürgősen pótolnia kell a hiányzó burkolati jeleket. Javasoljuk, hogy a hosszú élettartamú hidegplasztik, vagy termoplasztik burkolati kerüljön kivitelezésre, mivel ezeket a burkolati jeleket nem kell évente felújítani. Továbbá a gyalogátkelőhelyek megtartása esetében azok is megvilágítását ellenőrizni kell. Amennyiben a gyalogátkelőhelyek megszűntetése mellett dönt a Megrendelő, akkor ezt kezdeményeznie kell a Közlekedési Hatóságnál, mivel a 20/1984. (XII. 21.) KM sz. rendelet értelmében a kijelölt gyalogátkelőhely létesítéséhez, megszűntetéséhez a hatóság engedélye kell.

2.2 Közös gyalog-kerékpárutak, kerékpárutak

A lakópark területén csak a Pacsirta utca mellett található kerékpárút, illetve ennek Szitásdomb utca felőli kezdeténél közös gyalog-kerékpárút. Az utóbbi már Győr területére esik. A felülvizsgálat során megállapítottuk, hogy a közös gyalog-kerékpárút Madarász tér felé haladó irányáról hiányzik a „Közös gyalog-kerékpárút vége” jelzőtábla, amit pótolni kell.

A Pacsirta utcával párhuzamosan haladó egyoldali kétirányú kerékpárút jelzőtáblái megfelelőek, csak a Fülemüle utca kereszteződésénél hiányzik az északi irányú „Kerékpárút kezdete” jelzőtábla. Az alárendelt irányokból az „Elsőbbségadás kötelező” jelzőtábla alatt megtalálhatók a „Kerékpár átvezetés” kiegészítő táblák. Szintén a már említett Fülemüle utcán a Gerlice utca irányából ez a kiegészítő tábla az „Elsőbbségadás kötelező” jelzőtábla alatt nincs kint, azonban a tervezett forgalmi rend módosítás bevezetése esetén erre nincs szükség.

Nagy hiányosság, hogy a kerékpárút átvezetések a keresztező és becsatlakozó utcákon nem kerültek felfestésre. A 11/2001. (III.13.) KöVIM rendelet szerint mindig el kell helyezni az útburkolati jelet, ha a kerékpárosok részére elsőbbséget kell adni és ezt az elsőbbségadásra vonatkozó jelzőtábla alatt kiegészítő tábla jelöli. A burkolati jelet sárga színben kell elkészíteni a kijelölt gyalogátkelőhelyeknél leírt módon.

A Pacsirta utcán a Sármány utcai csomópont előtt a kerékpárút megszűntetésre került. Ezért „Kerékpárosok” veszélyt jelző táblát kell a Pacsirta utcára elhelyezni.

1. **Javaslatok forgalmi rend módosításra**

A helyszíni felülvizsgálat során megállapítottuk, hogy jelentős parkolási problémák találhatók a területen. Nagyon sok gépjárművet találtunk úgy, hogy félkerékkel a járdán parkoltak. Főként a Fecske utca, Fülemüle utca, Madarász téren találhatók ilyen jellegű problémák, azonban a Gerlice utca egyoldalas beépítésű részén pl. a földpadkát veszik igénybe parkolásra a gépkocsivezetők. A járdák szélessége miatt nincsen lehetőség arra, hogy a járdán való parkolás megengedhető legyen (még részben sem). Az úttestek szélessége 6,0 m, ami kétirányú forgalomra van méretezve. Szegély melletti parkolásra ez a szélesség csak úgy ad lehetőséget, hogy a kétirányban közlekedő gépjárművek közül az egyik vagy várakozik, vagy a K szegélyen át felhajt a járdára és így tudják egymást elkerülni. Természetesen a probléma tehergépjárművek esetében még nagyobbá válik (pl. szemétszállító tehergépkocsik).

Megoldás a jelenlegi állapotok javítására két módon lehetséges:

* csak forgalomtechnikai eszközökkel
* kisebb építési beavatkozással és forgalomtechnikai eszközökkel

 Kizárólag forgalomtechnikai eszközökkel csak úgy javítható az állapot, ha az érintett utcákban egyirányú forgalmi rend kerül bevezetésre. Ennek megfelelően javasoljuk, hogy a Fecske utca egyirányú legyen a Pacsirta utca felől a Szitásdomb utca felé, míg a Fülemüle utca ennek párjaként egyirányú legyen a Szitásdomb utca felől a Pacsirta utca felé. Szintén egyirányúsítani kell a Gerlice utcán a Sármány utca felől a Szajkó utca felé.

 Az egyirányúsítás miatt a következő forgalomtechnikai jelzéseket kell elhelyezni, illetve módosítani:

* 1. Fecske utca

A Fecske utcában ki kell helyezni az „Egyirányú út” jelzőtáblát a Pacsirta utcánál és a Madarász tér bekötő útjánál. „Behajtani tilos” jelzőtáblát kell elhelyezni ellenirányban a Fecske utcán a Szitásdomb utcánál, valamint a Madarász tér bekötésénél.

A Fecske utcában a Pacsirta utca felől a megállást a menetirány szerinti bal oldalon meg kell tiltani, emiatt el kell helyezni a „Megállni tilos” jelzőtáblát a Pacsirta utca, illetve a Madarász tér bekötése után.

A Szitásdomb utcában a Fecske utcai kereszteződésnél mindkét irányból el kell helyezni a „Kötelező haladási irány egyenes” jelzőtáblákat.

A Madarász tér bekötésén a Fecske utcai csatlakozásnál „Kötelező haladási irány jobbra” jelzőtábla helyezendő el.

A Fecske utcában a Szitásdomb utca irányából a Vámosszabadi feliratú „Lakott terület kezdete jelzőtáblát, a Madarász tér bekötésénél a „Kijelölt gyalogátkelőhely” jelzőtáblát, valamint a Pacsirta utcánál az „Elsőbbségadás kötelező” jelzőtáblát és a „Kerékpár átvezetés” kiegészítő táblát el kell távolítani.

Mind a Pacsirta utcán, mind a Szitásdomb utcán a Fecske utcai csomópontoknál mindkét irányból el kell helyezni az „Egyéb veszély” jelzőtáblát és a „Forgalmi rend változás” kiegészítő táblát.

A Fecske utcán a Szitásdomb utcához való csatlakozásánál levő burkolati jeleket (záróvonal, elsőbbségadás kötelező) az egyirányú utcának megfelelően módosítani kell.

* 1. Fülemüle utca

A Fülemüle utcában ki kell helyezni az „Egyirányú út” jelzőtáblát a Szitásdomb utcánál és „Behajtani tilos” jelzőtáblát kell elhelyezni ellenirányban a Pacsirta utcánál.

A Fülemüle utcában a Szitásdomb utca felől a megállást a menetirány szerinti jobb oldalon meg kell tiltani, emiatt el kell helyezni a „Megállni tilos” jelzőtáblát a Szitásdomb utca után.

A Pacsirta utcában a Fülemüle utcai kereszteződésnél el kell helyezni a „Kötelező haladási irány egyenes-balra” illetve a „Kötelező haladási irány egyenes-jobbra” jelzőtáblákat. A Gerlice utca felől „Kötelező haladási irány balra-jobbra” jelzőtábla helyezendő el.

A Fülemüle utcában a Pacsirta utca irányából a Szitásdomb utcánál a Győr feliratú „Lakott terület kezdete jelzőtáblát és az „Elsőbbségadás kötelező” jelzőtáblát, valamint a gyalogos átkötésnél a „Kijelölt gyalogátkelőhely” jelzőtáblát el kell távolítani.

Mind a Pacsirta utcán, mind a Szitásdomb utcán a Fülemüle utcai csomópontoknál mindkét irányból, illetve a Fülemüle utcában a Gerlice utca felől el kell helyezni az „Egyéb veszély” jelzőtáblát és a „Forgalmi rend változás” kiegészítő táblát.

A Fülemüle utcán a Szitásdomb utcához való csatlakozásánál levő burkolati jeleket (záróvonal, elsőbbségadás kötelező) el kell távolítani.

A Fülemüle utcán a Pacsirta utca és a Gerlice utca között az északi oldalon „Megállni tilos” jelzőtáblával kell megtiltani a megállást.

A Fülemüle utcában a kialakítandó játszótér előtt a Szitásdomb utca irányából el kell helyezni a „Gyermekek” jelzőtáblát, valamint az aszfaltburkolatra fel kell festeni az ennek megfelelő burkolati jelet.

* 1. Madarász tér

A téren a forgalmi rend jelenleg is egyirányú. Az ingatlanok megközelíthetősége érdekében a személygépkocsik részére a menetirány szerinti bal oldalon kell biztosítani a várakozást. Ennek megfelelően az „Egyirányú út” jelzőtábla tartóoszlopán el kell helyezni a „Megállni tilos” jelzőtáblát és ugyanebben a szelvényben a tér közepe felé eső oldalon pedig a „Várakozóhely” jelzőtáblát és a „Személygépkocsi részére” kiegészítő táblát.

A Fülemüle utca felől a Madarász térre vezető utca északi oldalán a megállást meg kell tiltani, ezért „Megállni tilos” jelzőtáblát kell elhelyezni.

* 1. Pacsirta utca

Az Önkormányzat információi szerint a Pacsirta utca – Fülemüle utca kereszteződésében több baleset is történt. Pontos baleseti jegyzőkönyvek hiányában ennek okát nem tudtuk vizsgálni. A Pacsirta utca vonalvezetése egyes gépjárművezetőket valószínűleg a megengedettet meghaladó sebességgel való közlekedésre késztet és így a Fülemüle utca csomópontjában az alárendelt irányból az elsőbbségadási kötelezettséget nehéz maradéktalanul teljesíteni. Javasoljuk, hogy a Pacsirta utcában a Fülemüle utcai csomópontnál mindkét irányból elhelyezésre kerüljenek az „Egyéb veszély” jelzőtábla tartóoszlopán az „Egyéb veszély, Balesetveszély, 30 km sebességkorlátozás” jelzőtáblák.

* 1. Gerlice utca

A Gerlice utcában a keleti oldalon kerültek kialakításra az úttesten kívül merőleges várakozóhelyek, a másik oldalon a szegéllyel párhuzamosan van lehetőség a várakozásra. A javaslatunk szerint a Gerlice utcában is egyirányú forgalmi rend kerül bevezetésre a Sármány utca felől déli irányban. Ennek megfelelően a Sármány utcai, valamint a Fülemüle utcai csomópont után ki kell helyezni az „Egyirányú út” jelzőtáblát és a bal oldalon pedig a „Megállni tilos” jelzőtáblát. Ennek hatálya csak az útburkolatra terjed ki. Ellenirányban a Szajkó utcai, valamint a Fülemüle utcai csomópont után el kell helyezni a „Behajtani tilos” jelzőtáblákat. A Sármány utcai csomópontnál levő „Győr, lakott terület kezdete, Elsőbbségadás kötelező, Gyalogátkelőhely” jelzőtáblákat be kell vonni.

A Fülemüle utca – Gerlice utca csomópontnál a Fülemüle utcára vonatkozólag el kell helyezni a „Kötelező haladási irány egyenes balra”, illetve a másik irányból a „Kötelező haladási irány egyenes jobbra” jelzőtáblákat az „Elsőbbségadás kötelező” jelzőtábla tartószerkezetén.

Szintén a Fülemüle utcában a Pacsirta utca felől el kell helyezni az „Egyéb veszély, Forgalmi rend változás” jelzőtáblákat.

A Gerlice utca – Szajkó utca csomópontban a zsákutca felől el kell helyezni a „Kötelező haladási irány jobbra”, a Szajkó utca felől a „Kötelező haladási irány balra” jelzőtáblákat. Szintén a Szajkó utcában a Pacsirta utca felől el kell helyezni az „Egyéb veszély, Forgalmi rend változás” jelzőtáblákat.

* 1. Módosítások építéssel

Kisebb építkezési beavatkozásokkal megítélésünk szerint a következő módon lehet javítani a várakozási lehetőségeket:

Mind a Fecske utcában, mind a Fülemüle utcában a nyugati oldalon levő járda a szegély mellől áthelyezhető a fasor és a lakóterületi ingatlanok kerítése közé. Ebben az esetben a jelenlegi járda területét várakozásra lehet igénybe venni és így az utcába bal oldalán is lehetőség nyílik a szegéllyel párhuzamos várakozásra.

A Madarász tér közepén jelenleg nem használt zöld terület található. Ennek terhére több parkolóállás is kialakítható. A legtöbb várakozóhely merőleges parkolóállások esetében alakítható ki. Mindenképpen kiviteli terv szükséges a parkoló kialakításához, amit a Nemzeti Közlekedési Hatósághoz kell benyújtani engedélyezésre.

A Gerlice utcában az utolsó beépített ingatlantól a zsákutca végének irányában a jobb oldalon jelenleg részben a földpadkát veszik igénybe személygépkocsival történő várakozásra. A padka szélesítésével, illetve burkolatának kialakításával a várakozás feltételeit jelentősen javítani lehet, illetve esős időszakban a padkáról a sárfelhordás megszűnik. Ugyancsak a Gerlice utcában további merőleges parkolóállások alakíthatók ki a keleti oldalon az útburkolaton kívül.

Várhatóan az egyirányú forgalmi rend miatt a forgalom sebessége növekedni fog a Fecske utcában és a Fülemüle utcában. Javasoljuk, hogy ezekben az utcákban, valamint a Cinege utcában meglevő gyalogátkelőhelyek olyan módon kerüljenek felújításra, hogy a burkolatból kismértékben („K” szegély magasságáig) kiemelkedő sebességcsökkentő pódium kerüljön kialakításra és a gyalogátkelőhely ezen kerüljön átvezetésre. Mindegyik helyszínt úttervezőnek kell megvizsgálnia. Amennyiben helyszínrajzilag a gyalogátkelőhely nem módosul, akkor a munkák nem engedélykötelesek. A pódium miatt azok előtt el kell helyezni az „Egyenetlen úttest, Sebességcsökkentő borda, 30 km sebességkorlátozás” jelzőtáblákat.

A Pacsirta utca – Fülemüle utca kereszteződésénél gyalogátkelőhely létesítését tervezi az Önkormányzat. A csomópontnál kijelölt gyalogátkelőhely létesítéséhez mindenképpen ki kell építeni a hiányzó járdakapcsolatokat. A gyalogátkelőhely létesítéséhez szaktervező által készített terv szükséges, amit a Nemzeti Közlekedési Hatósággal kell engedélyeztetni. Külön felhívom a figyelmet az új átkelőhely megvilágítására.

A Sármány utcában várható, hogy várakozási gondok fognak jelentkezni. Jelenleg a Sármány utca Győrhöz tartozik, azonban az épületek már Vámosszabadi területén helyezkednek el. Megítélésünk szerint a várakozási gond csak úgy oldható meg, ha az épületek felőli oldalon szegéllyel párhuzamos várakozó sáv kerülne kialakításra. Ezt csak úgy lehet kivitelezni, ha a Sármány utca a másik oldal irányában a várakozó sáv szélességével (2,5 m) azonos mértékben szélesítésre kerülne. Mivel az utca és annak északi oldala is egy másik önkormányzat (Győr) területére esik, ezért a megvalósítás érdekében Győr Megyei Jogú Város Polgármesteri Hivatalával kell egyeztetni és megállapodást kötni.

1. **Autóbusz-közlekedés**

Autóbusz-közlekedés a határoló utak közül csak a Szitásdomb utcán bonyolódik, a Vámosszabadi község önkormányzatának tulajdonában levő utcákon ilyen forgalom nincs.

1. **Biztonságtechnikai és egyéb előírások**

A forgalmi rend felülvizsgálat a 20/1984. ( XII.21 ) KM sz. rendelet, a 4/2001. ( I. 31 ) KöViM rendelet, a 11/2001. ( III. 13 ) KöVIM rendelet, a 83/2004. ( VI. 4 ) GM rendelet, 1/1975 ( II. 5 ) KPM-BM együttes rendelet, valamint a hatályos Útügyi Műszaki Előírásokban foglaltak alapján készült.

A kihelyezendő közúti jelzések kizárólag fényvisszavető kivitelben készülhetnek, a méretük a kör alakú jelzőtáblák esetében 600 mm, a háromszögeknél pedig 750 mm legyen. A közúti jelzések elhelyezésénél és kialakításánál a vonatkozó szabványokban, miniszteri rendeletekben, műszaki előírásokban foglaltakat maradéktalanul be kell tartani.

Az „Egyéb veszély, Forgalmi rend változás” közúti jelzőtáblákat a forgalmi rend módosulásától számított legalább 3 hónapig a helyszínen kell tartani.

Felhívjuk a figyelmet arra a munkák megkezdése előtt a Szitásdomb utcát érintő közúti jelzések esetében a Gy. M. J. V. Útkezelő Szervezetétől kezelői hozzájárulást kell kérni.

Győr, 2020. április 15.

 Szabó László

 forgalomtechnikai tervező, szakértő

 KÉ-T 08-0490